Некаторыя знаходкі і новаўвядзенні ў сферы адпачынкавай дзейнасці з цягам часу ператвараюцца ў добрыя традыцыі. Аб сваіх традыцыях расказалі на фестывалі ўдзельнікі лагера “Сожскі бераг”. Аздараўленчы лагер знаходзіцца ва ўрочышчы Чонкі непадалёк Гомеля. Яго карпусы размясціліся сярод векавых сосен, дубоў і бяроз. Кожную змену калектыў супрацоўнікаў лагера прысвячае пэўнай тэматыцы і стараецца зрабіць непаўторнай, незабыўнай. Вельмі палюбіліся педагогам і дзецям азнаямляльна-гульнявыя формы работы — падарожжы па станцыях, або прыгодніцкія квесты. Кожнае з такіх мерапрыемстваў было не толькі цікавым, але і абавязкова пазнавальным. Так, напрыклад, падарожнічаючы па станцыях гульні “Царства Берандзея”, дзеці вывучалі раслінны і жывёльны свет Беларусі.